Document ID: /roh_data/filtered/fineweb-2-filterrobots_roh.jsonl.gz/7194

L'onn 2015 ha ABB nudà ferms regress. Il gudogn è sa sminuì per in quart. El munta dentant anc adina bun 1,9 milliardas dollars. Tenor atgnas communicaziuns è la svieuta sa reducida per 11% sin stgars 35,5 milliardas dollars. Quai saja cunzunt d'attribuir al fatg ch'i na giaja betg bain cun l'industria dad ieli e da gas.
Grazia al curs da spargn pli rigurus haja ABB dentant pudì limitar la perdita dal resultat operativ. Il resultat operativ saja sa sminuì per 7 pertschient sin 4,2 milliardas dollars.
Betg fitg optimist
Il schef dal concern ABB, Ulrich Spiesshofer na quinta betg che las cundiziuns da basa actualas sa midian svelt. I saja da quintar er vinavant cun malsegirezzas globalas. Malgrà ch'il concern ha fatg damain gudogn e malgrà las ristgas actualas paja ABB dus raps dapli dividenda als acziunaris, vul dir 74 raps.
RR novitads 8:00